Дражин проглас приликом ослобођења Чачка 1. октобра 1941.
ЧАЧАНИ!
   
Ми никада нисмо могли да верујемо да ће нас Немци напасти, и зато су нас и затекли неспремне. Сада наш народ сноси тешке последице своје наивности.

Кад је дошло до наше несреће известан број нас склонили смо се с оружјем у шуме и планине, да би до краја остали верни датој заклетви. Реч је у поштена човека тврђа од камена, поштен човек може да да реч само једанпут, а кривоклетник се куне сваки час.
 	
Око мене су људи којима је до образа и слободе стало више него до живота. Погледај те добро у своју душу, ви војни обвезници, ви који сте положили Војничку заклетву. Питајте се, јесте ли јој остали верни?

Нисам још имао намеру да силазим из горских висина. Али  ваш лелек стигао је до мене.

Из вароши, поседнутих од непријатеља, чује се ропац стрељаних и обешених, чује се плач и врисак силованих жена, чује се запомагање невине дечице. Непријатељ је успео да уклони наше власти, али није успео да успостави своје, јер сам не поштује ред, јер сам незна за правду и незна за поштење.

Створена је анархија.

Ово стање више није могло да се трпи.

1 октобра у 7, 45 час наши борци су вам донели опет слободу, мир и безбедност.

Још све муке нису преброђене, још ће требати много истрајности, храбрости и напрезања. Али гледајте ведро и издугната чела у будућност – правда је на нашој страни, а Бог је праведан.

Правда мора да победи! А победићемо ако будемо разумни и сложни.

САМО СЛОГА СРБИНА СПАСАВА!
                                                                                                                                                    
 ДРАЖА

Извор 

Историјски архив, Чачак.

Четнички документи из Другог светског рата
Драгољуб Михаиловић